31997R1780
L 252/20
JURNALUL OFÍCIAL AL UNIUNII EUROPENE
REGULAMENTUL (CE) NR. 1780/97 AL COMISIEI
din 15 septembrie 1997
de stabilire a normelor de aplicare a Regulamentului (CE) nr. 723/97 al Consiliului privind punerea în aplicare a programelor de acțiuni ale statelor membre în domeniul controalelor cheltuielilor din FEOGA, secțiunea Garantare
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CE) nr. 723/97 al Consiliului din 22 aprilie 1997 privind realizarea programelor de acțiuni ale statelor membre în domeniul controalelor cheltuielilor FEOGA, secțiunea Garantare (1), în special articolul 6,
întrucât Regulamentul (CE) nr. 723/97 prevede în special posibilitatea Comunității de a participa la finanțarea anumitor cheltuieli de demarare efectuate de statele membre pentru crearea de servicii de control sau reorganizarea acestor servicii, precum și la cheltuielile de pregătire profesională, de informare și de echipare a personalului serviciilor care lucrează la măsurile de întărire; întrucât normele de aplicare ar trebui să specifice care sunt cheltuielile eligibile pentru sprijinul comunitar, în vederea garantării unei aplicări uniforme a regimului;
întrucât Comisia repartizează anual suma sprijinului comunitar între statele membre care depun cereri în acest sens; întrucât ar trebui să se specifice condițiile de prezentare și de trimitere a acestei cereri;
întrucât data de intrare în vigoare a Regulamentului (CE) nr. 723/97 a fost prea tardivă pentru ca statele membre să poată prezenta programele de acțiune pentru anul 1998 până la 1 iunie 1997, în conformitate cu articolul 2 din regulamentul menționat anterior;
întrucât măsurile prevăzute în prezentul regulament sunt conforme cu avizul comitetului FEOGA,
ADOPTĂ PREZENTUL REGULAMENT:
Articolul 1
(1) Noile programe de acțiune menționate la articolul 1 alineatul 1 din Regulamentul (CE) nr. 723/97 se limitează la măsurile de control impuse de legislația comunitară care intră în vigoare după 15 octombrie 1996.
(2) Cheltuielile de demarare, menționate la articolul 1 alineatul 2 din același regulament, se limitează la costurile noilor programe de acțiune, care se adaugă la costurile care ar fi fost angajate în absența introducerii noului program de acțiune, nu includ onorariile inspectorilor și se limitează la costurile efectuate pe perioada de trei ani de după intrarea în vigoare a noilor obligații ale Comunității.
(3) Prin „materiale și echipamente”, menționate la articolul 1 alineatul 2 din Regulamentul (CE) nr. 723/97, se înțelege materialul informatic, inclusiv aplicațiile, echipamentul de telecomunicații, cum ar fi telefoanele, aparatele telex, faxurile, precum și costurile de instalare a materialului menționat anterior, cu excepția echipamentului și a mobilierului de birou obișnuit.
(4) Costurile de formare și informare la care face trimitere articolul 1 alineatul 2 din Regulamentul (CE) nr. 723/97 includ toate cheltuielile reale legate de organizarea de cursuri de pregătire și de seminarii cu o durată de minim o zi, inclusiv onorariile formatorilor, cheltuielile de deplasare ale agenților care participă la cursuri și documentația furnizată, precum și costul publicării informațiilor speciale.
Articolul 2
(1) Statele membre își prezintă programele de acțiune pentru primul și pentru al doilea an de aplicare a Regulamentului (CE) nr. 723/97, înainte de sfârșitul celei de-a douăsprezecea luni de la data intrării în vigoare a prezentului regulament. Numai cheltuielile angajate după 1 ianuarie 1997 sunt eligibile pentru cofinanțare din partea Comunității.
Estimările se stabilesc conform tabelului din anexă.
(2) În termen de trei luni de la primirea programelor de acțiune, Comisia stabilește, pe baza informațiilor furnizate, suma maximă a contribuției financiare a Comunității, exprimată în moneda fiecărui stat membru.
Comisia informează statele membre în cauză cu privire la orice cheltuială pentru care finanțarea din partea Comunității a fost refuzată, precum și cu privire la motivele refuzului.
(3) Până cel târziu la 31 mai din fiecare an, fiecare stat membru prezintă Comisiei o situație a cheltuielilor angajate pe durata anului civil precedent. Rata de participare financiară din partea Comunității, stabilită la articolul 4 alineatul 2 din regulamentul menționat anterior, se aplică la aceste cheltuieli și se limitează la sumele înscrise în programele de acțiune care nu sunt considerate ca fiind neeligibile de către Comisie.
Această situație se întocmește conform tabelului din anexă.
Articolul 3
Suma totală stabilită în conformitate cu articolul 4 alineatul 2 din Regulamentul (CE) nr. 723/97, din care se scade orice sumă neutilizată prevăzută pentru anul precedent, se include la cheltuielile menționate la articolul 7 din Regulamentul (CE) nr. 296/96 al Comisiei (2), în luna în care aceste cheltuieli au fost stabilite de către Comisie.
Articolul 4
Prezentul regulament intră în vigoare în a treia zi de la publicarea în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 15 septembrie 1997.